3ኛው አለም አቀፍ የቤተሰብ እቅድ ጉባዔ በነገው ዕለት ይጀመራል
– “የተሟላ አቅርቦትና የተሟላ አማራጭ” በሚል መሪ ሀሳብ በኢትዮጵያ ለመጀመሪያ ጊዜ የሚካሄደው 3ኛው አለም አቀፍ የቤተሰብ እቅድ ጉባዔ በነገው ዕለት እንደሚጀምር የጤና ጥበቃ ሚኒስቴር አስታወቀ። በጉባዔው የሚሳተፉ እንግዶችም በመግባት ላይ ናቸው።የጉባዔው አስተባባሪ አቶ ሶርሳ ፋልታሞ ለዋልታ ኢንፎርሜሽን ማዕከል እንደገለፁት፤ በጉባዔው ለመሳተፍ 4ሺ የሚገመቱ የጤና ባለሙያዎች፣ ከፍተኛ የመንግስት ባለስልጣናት፣ ፖሊሲ አውጪዎች፣ ታዋቂ ግለሰቦች የመገናኛ ብዙሃን ባለሙያዎችና ሌሎች በርካታ እንግዶች ወደ አዲስ አበባ በመግባት ላይ ይገኛሉ።ኢትዮጵያ የቤተሰብ እቅድ ተደራሽነት ላይ በሰራችው ውጤታማ ስራ ጉባዔውን እንድታዘጋጅ መመረጧን ገልፀው፤ ሀገራቱ በጉባኤው መልካም ተሞክሮዎችን እንዲለዋወጡ የሚያስችል ሊሆን እንደሚችልም ተናግረዋል።በዛሬው ዕለትም ከአሜሪካና ከምዕራብ አፍሪካ የመጡ ከ20 በላይ የሚሆኑ የመገናኛ ብዙሃን ባለሙያዎች በሸሜን ሸዋ ዞን የሚገኘውን የሙከጡሪ ጤና ጣቢያና የጤና ኬላን  በቤተሰብ እቅድ ላይ እየሰራ ያለውን የስራ አፈፃፀም ዞረው መጎብኘታቸውን አቶ ሶርሳ ተናግረዋል።    ጉባዔውን ለማካሄድ የሚያስችሉ ዝግጅቶችም ሙሉ ለሙሉ መጠናቀቃቸውን አቶ ሶርሳ መናገራቸውን ዋልታ ኢንፎርሜሽን ማዕከል ዘግቧል።